Staatsrächtlig het s Gebiet vo der hütige Schwiiz sit der Mitti vom 6. Johrhundert zum Frankeriich ghört, isch denn, wo das im 10. Johrhundert ändgültig in Deilriich zerfallen isch, zum grösste Deil zum Heilige Römische Riich cho. In däm siim Rahme hai die erste Eidgenosse vom 13. Johrhundert aa um d Riichsunmittelbarkeit kämpft. Erst mit em Drissigjöhrige Chrieg het sich d Eidgenosseschaft vom Riich afo löse und 1648 im Westfälische Friide hai die Drizäh Alte Ort d Unabhängikeit vom Dütsche Riich gwunne. Mit der Uflösig vom Dütsche Riich im Johr 1806 isch d Drennig vo der schwiizerische Eidgenosseschaft vo de andere dütsche Länder ändgültig worde. Ihri Souveränität isch 1815 vom Wiener Kongress bestätigt worde, wo die hütige Gränze vo dr Schwiiz bis uf chliineri Abwiichige anerkennt het.